Hendecasyllaborum seu Baiarum libri duo/2.19
<div class=text>

 	
XIX.
Petrus Summontius ad Neaeram.

Stillant de roseis tibi labellis
Hyblaei simul Atticique rores,
spirant de niveis tibi papillis
una Corytii Syrique odores,
5
vernos et Zephyros recentem et auram
afflas ambrosio, Neaera, ab ore;
tecum ergo Syriam, Neaera, Hymetumque
ac defers Zephyri recentis auram;
quin ipsas Charites, Neaera, et ipsam,
10
dum rides, Veneris refers figuram.
Istam sed remove, Neaera, dextram,
ne me, ne digitis, Neaera, mulce.
Istis articulis, sinistra et ista
quicquid contigeris, repente prurit,
15
et quicquid digito (ah miser, liquesco),
et quodcumque manu, Neaera, tractas,
imis intima pruriunt medullis.
Pruritum digitis, Neaera, praefers,
pruritum manibus, Neaera, misces,
20
prurigo tua dextera est, Neaera.